ming030890/wiki-yue-high-quality huggingface dataset:
篤背脊

篤背脊係香港人好常用嘅形容詞，佢嘅意思其實好明顯，即係唔知情咁俾人喺背後指指點點，搞小動作陷害，而絕大多數係指講壞話嘅意思，可以話係損人利己嘅典型行為之一。佢嘅同義詞係「打小報告」、「放暗箭」，另外相類似嘅詞語有：「做二五仔」、「做鬼頭仔」。
本字寫作椓背脊，《左傳·哀公十七年》：「衛侯辭以難，大子又使椓之。」椓本來指敲擊，又用作告發。

利益因素
篤背脊只會出現喺人類社會入面，因為人與人之間好多時會有利益衝突，為咗鞏固自己利益、地位，尤其係喺工作嘅場合裡面，用呢種行為嚟自保嘅例子實在係屢見不鮮：例如有人想升做某個高職位，點知另一位同事嘅升職機會高過佢，於是即刻搵機會喺上司面前講呢個同事嘅壞話，希望咁樣減低上司對佢嘅信任，增加自己升職嘅機會率。又或者一個團隊合作做一件工作，點知單嘢做衰咗，其中有人為咗唔想成為頂罪嘅一份子，於是就向上頭報告話其實係邊個邊個出嘅主意，自己只係跟方案去做，實行將自己置身事外，免受刑責。

道德問題
正所謂明人不做暗事，一個人喺某人嘅背後指指點點講壞話，可以話係屬於偷雞摸狗嘅鬼祟行為。喺當事人唔知情嘅情況之下，向第二啲人講壞話、打小報告，而呢啲聽小報告嘅人，大多重會係當事人嘅上司、老闆、合夥人、老婆…等，總之能夠遏制或者壓抑當事人，影響到當事人未來或者好重要嘅身邊人，務求阻礙當事人嘅前途／人際關係／夫妻關係，而做呢啲行為嘅人，好多時就係為咗可以藉住當事人嘅低沉而乘機得到好處，損人而利己。

觀感角度
不過有啲人會本末倒置，但凡係有人向其他人報告自己犯錯就話佢打小報告、篤背脊。其實若果有人覺得一件事係向緊錯誤嘅方向去嘅時候，向可以控制局面嘅人反映事實嚟到避免事情一錯再錯，咁就唔可以話佢係篤背脊，因為呢個人並冇自己嘅個人利益，而係為團隊為大局着想；就好似有好多國家嘅紀律部隊入面，如果有隊員覺得做隊長嘅行為係危害緊大家嘅安全，係有權向更上級報告，或者引用國家憲法賦予嘅權力嚟免除佢嘅隊長職務；當然喺嗰位隊長嘅眼中，有人令到自己免職，甚至會孭上刑責，就會覺得係俾人篤背脊陷害。
篩占

篩占，占卜一種，用篩剪來占，睇篩點郁。有種占法，用篩夾剪，請魔請聖答問，睇篩轉定唔轉，得出答案。篩占古希臘有，中世歐洲有，早期現代歐洲有，十七世紀新英格蘭有。用來斷獄，用來問答等等。一般用來尋人，亦用來探究人家祕密戀情。
用剪或者夾來占。剪夾夾實篩，有說要兩人，靠指甲夾實，指甲出自手指公或者中指。睇佢郁動得出答案。另有用繩吊。
篩骨

篩骨係頭殼其中一嚿骨，喺兩個眼眶之間入面嘅位置，出面望唔到。
篤灰

篤灰（粵拼：duk1 fui1），或者寫成篤魁、㧻魁，又叫報串，中文叫告密、告發，係指見到人哋做咗衰嘢之後爆響口嘅行為，嗰啲衰嘢可以係唔道德、違規甚至係犯法。
而篤灰嘅途徑可以細分做對內同對外兩種：對內就話畀組織入面嘅上頭或者其他成員，而對外就可以交畀傳媒或者執法機構去跟。
凡係從事篤灰工作嘅人有個名詞，叫做吹哨人（英文叫做Whistleblower），粵語嘅意思同金手指、綫人差唔多。
喺唔少西方國家，篤灰都受到法律保障，等大眾可以夠膽去揭露唔公義嘅事。

名
「㧻」解做擊、推；「魁」係指首領。成個詞解作指出、攻擊罪魁禍首。
篤篤車

篤篤車（tuk-tuk）係種機動人力車，有三個轆，通常當的士用，喺泰國同其他東南亞國零舍流行。
篤數

篤數（粵拼：duk1 sou3），即係造假報數、作大、篤大數。係違反事實資料，將件事數據報大。例如將電影票房、示威遊行人數作大。又或者上市公司嚮年報入邊粉飾廚窗，誇大盈利。
篤細數，即係將件事數據報細，例如疫症時發病人數、打仗時死嘅平民、示威遊行人數、暴動死傷人數。

目的
篤數係一種以欺詐手法，謀取己方利益，包括面子問題。同埋政治考慮。

文學
作大嚮文學語言成日有，好似「白髮三千丈」，不過，文學同新聞唔同，反而畀人讚話想像力豐富。
篷

例如：斗篷、簷篷（即係檐篷）、帳篷、開篷車。
另外，篷重可以解作：船帆。
留意：呢個字係竹花頭嘅，唔會讀 fung4，
唔好將佢同草花頭嗰個蓬字撈亂。
篾

篾，長而幼嘅帶，同繩似。原本以竹皮整成，或叫竹篾。如今有塑膠做，叫膠篾，或者再精確啲尼龍篾。薄身竹篾用於織竹器，同埋舊時搭棚用來紥實啲竹，家下多數改用膠篾。
厚身篾會用來做外形，好似做燈籠個形咁，今下有時用鐵綫取代。紙紥公仔就只會用竹篾，咁燒咗先會化。紙鷂原本亦用竹篾做架，依家多數用塑膠。
特雷門琴

特雷門琴（Theremin）係種電子樂器，由俄羅斯音樂家特雷門喺1920年發明，係最早期嘅一種電子樂器。
特里弗索波特

特里弗索波特（英文：Trefl Sopot）係波蘭格丁尼亞嘅職業籃球球會，依家打緊波蘭職業籃球聯賽。
特長生

《特長生》（粵拼：dak6 coeng4 sang1，泰文：The Gifted – นักเรียนพลังกิฟต์）係套喺2018年嘅泰國電視劇，主角係Korapat Kirdpan。呢套戲講述喺一間以成績分班嘅學校，主角Pang係一個平凡嘅男仔，喺一次分班入面成功入到最高等嘅「特長生」班。佢發現佢哋之所以入到特長生班源自佢哋長期以嚟隱藏嘅超能力，而Pang同佢啲同學喺發揮佢嘅潛能之後，發現咗呢個計劃背後嘅恐怖秘密，後嚟聯手打破咗折磨幾代學生嘅制度。
特雷津

特雷津（捷克文：Terezín）係捷克烏斯季州一座城鎮，人口3千。嗰度喺18世紀尾起咗個要塞，但從未喺戰爭度發揮作用，反而納粹德國喺二戰嗰陣攞咗嚟做集中營。
特質理論

特質理論（粵拼：dak6 zat1 lei5 leon6 | 英文：trait theory）係性格心理學上其中一個最重要嘅概念。根據特質理論，性格呢樣嘢可以想像成由一個個嘅性格特質組成，每個特質都係一個可以喺人之間有差異嘅心理行為變數。例如衝動噉，衝動被指可以想像成唔同人之間嘅自控能力差異－有啲人比較擅長壓抑自己「去攞想要嘅嘢」嘅行動，有啲人冇咁擅長做呢樣嘢，後者算係比較衝動。
除此之外，特質理論仲好睇重研究「邊啲性格特質比較緊要」嘅問題：原則上，人可能具有嘅性格特質有數唔嗮咁多個；不過廿一世紀初嘅特質理論研究者一般都認為，有一部份嘅性格特質係零舍緊要嘅，意思即係話呢啲特質會對一個人嘅人生成敗造成零舍大嘅影響－例如想像做一份研究，俾一班人做性格測驗，發現某啲性格特質同精神健康有特別大嘅統計相關。當中五大性格特質就出嗮名有講到五個俾人認為係對一個人影響特別大嘅性格特質。

重要特質理論
睇埋：性格心理學同替用嘅人格大五模型
五大性格特質（Big Five，B5）
黑暗三角特質（The Dark Triad）
衝動
感覺追求
認知需要（NFC）
等等。
特選經濟艙

特選經濟艙（Premium Economy），或者豪經艙、特級經濟艙（Special economy class）、經濟艙、高端經濟艙、超級經濟艙、尊尚經濟艙，係民航服務入面一種介乎經濟艙同商務艙之間嘅艙等。

同經濟艙比較
唔同航空公司嘅做法都會唔同，但一般嚟講，特選經濟艙座椅空間，同埋寄倉行李限額亦會可能多一啲。另外，部分航空公司都會安排特選經濟艙同商務艙嘅人一同優先登機，特選經濟艙嘅膳食亦可能同商務艙一樣。
特里亞農條約

《特里亞農條約》係1920年一項制定匈牙利邊界嘅條約，劃定咗匈牙利由奧匈帝國獨立後嘅邊界。
特里歐蕾

特里歐蕾係毛厘士一座城，龐波慕斯區首府，人口2.3萬。
特里維噴泉

（意大利文：Fontana di Trevi）係意大利拉素羅馬嘅噴泉，亦係羅馬嘅地標。1732年動工，1762年起好，位置喺特里維（意大利文：Trevi）區中心。佢既係羅馬最大嘅巴洛克風格噴泉，又係世界上最著名嘅噴泉。羅馬當地市民同遊客成日嚟嗰度許願。
噴泉有49.15米（161呎，147尺）長，29.18米（96呎，88尺）闊，26.3米（86呎，79尺）高；建築風格屬石制範疇。
相思子

相思子（粵拼：soeng1 si1 zi2；學名：Abrus precatorius）係豆科相思子屬嘅木質藤木。
因為佢嘅籽係紅色，所以又有「紅豆」呢個稱呼，唐代詩人王維有首叫《相思》嘅詩入面提到「紅豆生南國，春來發幾枝」，入面嘅「紅豆」就係相思子。
佢樖嘢有毒，不過可以提取成分攞去做抗癌藥。
相思豆

相思豆（粵拼：soeng1 si1 dau6*2），又叫海紅豆（hoi2 hung4 dau6*2）或孔雀豆（hung2 zoek3*2 dau6*2），係怕醜草科相思豆屬嘅落葉喬木，喺中國嘅廣東、廣西、雲南、貴州、港澳臺、福建、海南地區，越南、老撾、緬甸、柬埔寨、馬來西亞同印尼都可以搵到。

樣
葉係二回羽狀複葉，葉柄同葉軸都有軟毛，花係單生品種，唔係白就係黃，一般生喺葉杈或枝頂，而且朵朵排成圓錐花序噉。籽圓形兼大大粒，鮮紅色。

用途
佢嘅籽可以做裝飾品；非洲有人試過攞佢啲籽做調味品。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅根同葉可以做藥。有以下嘅功效：

詩句
唐代詩人王維嘅《相思》：「紅豆生南國，春來發幾枝？勸君多採擷，此物最相思。」入面嘅「紅豆」，就係嶺南出產嘅相思豆。
相川進也

相川進也（1983年7月26號—）係日本足球員，司職前鋒，效力過札幌岡薩多，及FC岐阜。
相島

相島係日本福岡縣一個島，歸糟屋郡管。個島因為有好多貓而出名，更畀美國媒體CNN評選做「世界五大貓島」之一。
相川奈都姬

相川奈都姬，係日本嘅一個女藝人同埋配音員。
相思子屬

相思子屬（粵拼：soeng1 si1 zi2 suk6；學名：Abrus），係豆科蝶形花亞科嘅其中一個屬。
經濟制裁

經濟制裁 (英文：Economic sanctions) 係一種喺經濟上嘅懲罰，可以針對一個國家、組織、或者人。佢一般都係一種外交手法，就係用打擊經濟，嚟鼓勵或者避免一啲喺行為上嘅改變。
最普遍嘅制裁方法，會包括成立關稅、中斷貿易、凍結資產、限制旅遊、同埋禁運武器等等。
不過，至於經濟制裁有幾有效，就唔係個個都咁肯定，各有各睇法。
經濟制裁對人道主義嘅影響，一直都係好大嘅爭議。所以，自從1990年代開始，聯合國安理會一般通過嘅經濟制裁，主要都係針對某一組人，而唔係好似以前咁針對成個國家。
經濟學方法

經濟學方法（英文：economic methodology）係指對經濟學上嘅研究方法嘅思考。
經濟均衡

經濟均衡（economic equilibrium）係經濟學上嘅一個概念，泛指「有若干股相反影響嘅經濟力量相當，令到某啲經濟變數進入一個穩定不變嘅水平」嘅狀態。例如係市場均衡（market equilibrium）噉，就係指一件貨或者服務嘅供應量同需求量相當，令到件貨或者服務喺市場上嘅價格進入穩定不變嘅水平。
經濟學人

《經濟學人》（英文：The Economist）係一份英國出版嘅英文週報，1843年創刊。
經濟分析及方便營商處

經濟分析及方便營商處，係香港政府部門，屬財政司司長辦公室旗下，負責就香港政府各項政策提供經濟分析同意見，同埋推展各項有關方便營商嘅措施去改善香港營商環境。
直角尺

直角尺，又叫角尺，係種架撐，由兩條一樣長嘅金屬尺夾成直角，主要用嚟度直角。
直角三角形

直角三角形係指其中一隻角係直角嘅三角形。夾直角嘅兩條邊叫直角邊，剩低嗰條叫斜邊。直角邊可以一樣長，就同時係等腰三角形，叫「等腰直角三角形」。
直譯器

直譯器（英文：interpreter）係一種電腦程式，能夠將程式語言直接執行而唔使事先特登經過編譯。
直譯嘅單位未必係行。例如有啲好似 PostScript 咁嘅語言，直譯嘅單位可能係類似字嘅嘢（token，台譯符記）。
雖然話直譯就唔使事先編譯，但係唔表示直譯就一定唔涉及編譯。有啲直譯器會喺直譯嘅過程中真係譯咗啲嘢出來，仲會記住，呢種直譯器叫做即時編譯器（just-in-time compiler）；另外有一啲直譯器（例如 Perl），會喺執行之前先將程式編譯成一種唔係機械語言嘅代碼，然後再直譯譯咗出來嘅代碼。
直譯語言

直譯語言（interpreted language）係指大部份嘅碼都可以直接行（唔使經過編譯器變做機械碼）嘅程式語言。
直譯

直譯（粵音：zik6 jik6 | 英文：word-for-word）係最直接嗰隻翻譯做法，可以係完全唔使掉換句子入面啲字嘅位置，淨係將源頭語言啲字換做目標語言入面嘅對應就得。
直轄市

直轄市（粵拼：zik6 hat6 si5）係指直屬中央政府管轄嘅城市，屬於一個國家嘅一級行政區。而家中華人民共和國同中華民國等政府都設有直轄市。
紅粉冤情

紅粉冤情（hung4 fan2 jyun1 cing4）係1960年香港戲劇電影，由俞亮導演。

情節
殷向榮嘅繼室王丹妮同情人麥深計劃奪產，所以陷害向榮個仔殷可祺入獄，又屈佢老婆江雪貞同可祺細佬殷兆祺有染。兆祺含冤，憤而離家，之後成為探員並揭發王丹妮同麥深嘅陰謀。然而，可祺對江雪貞誤會甚深，佢竟然逃獄想殺雪貞。最終真相大白，一家人冰釋。
紅糟雞

紅糟雞係客家菜，用到雞肉、紅糟（紅麴酒酒糟）、薑、葱、紹酒一齊燉煮，通常係福建人生日嗰陣配幼麪食。
紅絲帶中心

紅絲帶中心，係香港政府部門，屬食物及衞生局衞生署旗下，負責愛滋病服務推廣、預防同教育。
紅粉健兒

紅粉健兒係無綫電視1970年代初播出嘅一部日本配音勵志劇。呢套片女主角係新藤惠美（亦係柔道龍虎榜嘅主角），故仔講女主角苦練保齡球同埋點樣打「大分瓶」，新藤惠美嘅絕招叫「魔術旋風球」。
紅粉忠魂未了情

《紅粉忠魂未了情》（英文：From Here to Eternity）係一套1953年嘅美國電影，由畢蘭加士打、狄波拉嘉、孟甘穆利奇里夫、法蘭仙納杜拉、當娜烈、喧尼斯鮑寧主演，佛烈辛納曼執導。
科靈

科靈（丹麥文：Kolding）係丹麥第七大城，人口有6萬。
科韻路

科韻路（粵拼：fo1 wan5 lou6）係中國廣東省廣州市嘅南北走向主幹道，橫跨天河區同海珠區。南邊從南沙港快速路最北邊嘅崙頭立交附近開始，一直向北去到華觀路同岑村公路嘅交界。

概要
全長10.6km，闊46米，雙向6車道。馬路分開咗南、中、北三條。

科韻路嘅三條道路，起點到終點
科韻南路：從南沙港快速路嘅崙頭立交附近開始，一直到琶洲大橋南邊橋腳。
科韻中路：從琶洲大橋北邊橋腳開始，一直到廣園快速路。
科韻北路：從廣園快速路開始，一直到華觀路同岑村公路嘅交界。

史
馬路喺2004年中國國慶之前，係一條好窄嘅2車道沙路，長度從中山大道西到黃埔大道中。2004年10月，廣州市政府為咗開發海珠區東邊嘅新港東路、崙頭、番禺嘅大學城、天河區東邊嘅廣州科學城同岑村一帶而加闊兼兩邊延長呢條路。最初先起廣園快速路到新滘東路段，將舊時科韻路同琶洲大橋、南沙港快速路連埋一齊，直到2006年5月28號起好。但廣園快速路以北到岑村嘅工程重喺度繼續搞，直到廣州亞運會開幕之前嘅4個月先至通車。

琶洲大橋收費問題
内文：琶洲大橋
科韻路延長段喺2006年通車之前，琶洲大橋喺2005年3月8號到2006年3月18號為止搞過收費。自琶洲大橋停止收費之後，橋上嘅收費亭喺2006年4月初冚唪唥拆嗮。
科馬基尼

科馬基尼王國（前163年－72年），係喺安那托利亞接近安條克嘅一個希臘化王國，原本係塞琉西帝國嘅一個部族行省，之後喺前163年成為獨立王國，最終喺72年被羅馬吞併。
秒差距

秒差距（parsec）係天文長度單位，通常用嚟度恆星距離。1秒差距等如3.2616光年。
科雷卡礁

科雷卡礁群係第勒尼安海一個礁群，近意大利科雷卡，屬於意大利阿曼泰亞嘅管轄範圍。
呢個礁群入面夾埋有十個礁盤，其中最大嘅係Capoto，有50平方米（540平方英尺）大，大部份都係用嚟做潛水基地或者係業餘影相地方。
總督盃

總督盃（英文：Viceroy Cup）係香港一項已經停辦嘅足球淘汰制錦標賽，原名職業盃，由英美煙草公司以總督香煙名義冠名贊助之後就改咗名，係香港第一項商業贊助足球錦標賽，由於獎金豐厚而極受球隊重視，當時係香港四大錦標之一。
由於「總督」係一隻煙仔牌子，香港政府唔准煙草商以贊助比賽以宣傳商品嘅法例喺1999年7月生效，所以有29年歷史嘅總督盃亦因此宣佈停辦。
雖然總督盃個名並唔關香港嘅總督事，但香港足球史上有項比賽個名係關港督事，就係督憲盃。
總理遺言案

總理遺言案係1976年中國大陸一個社會事件，由一份假遺言引發。當年中共中央認定個「遺言」係假交件，相信背後有人搞政治陰謀。

背景
件事發生喺嗰年1月8號總理周恩來逝世之後，黨主席毛澤東大病，四人幫話事，副總理鄧小平嚮周恩來告別會上致詞之後。
杭州汽輪機廠一位工人李君旭，嚮2月5號向朋友展示一封信，大家都相信係周總理遺言。份「總理遺言」分兩部份，第一部分寫畀周恩來遺孀鄧穎超；另一部分寫畀毛澤東同黨中央。當時人人都相信佢係真本，人人都抄錄呢份出名「總理遺言」，之後內容一傳十，十傅百，流傳到全國。重有外國媒體刊登。
總有歌聲喺隔離

《總有歌聲喺隔離》（英文：Music Bonds Us Together）係香港無綫電視製作嘅音樂節目，由伍仲衡、蕭正楠同區永權主持，喺2022年4月3號到4月17號逢禮拜日晚22:00－22:30喺翡翠台播。節目係用抗疫做主題嘅經典歌曲演唱。
總理

總理（英語：Prime Minister、Premier、Chief Minister、Chancellor等）係某啲國嘅政府阿頭之稱。有時會同其他名互換，如首相、部長會議主席等。
君主立憲議會制州/省政府首長其他譯法有州總理大臣、省總理大臣。

政府首腦
喺議會制國家，總理係國家政治上實際嘅阿頭，例如日本、德國、中華人民共和國等。喺總統制國家，總統係國家元首，同時行使政府首腦權力，一般都無設總理呢個職位，例如美國、巴西。

同首相比較
响中文裏面，總理同首相嘅區別，喺第啲話可能冇。中文裏面嘅首相一般用响君主立憲制國家，比如話英國首相。而總理一般就會用响共和國政體嘅國家，比如中國總理。

特殊用法
有時總理都會用嚟指君主制國家嘅政府首腦，比如話泰國總理，實質就係指泰國首相。
另外香港好多大型慈善機構嘅董事局成員都叫「總理」，佢哋通常都會捐一大筆錢俾嗰個慈善機構。
纖細長鰭蝠魚

纖細長鰭蝠魚（學名：Dibranchus cracens）係棘茄魚科長鰭蝠魚屬嘅其中一個種。
纖細葶藶

纖細葶藶（學名：Draba gracillima）係十字花科葶藶屬下嘅一個種。
纖維素

纖維素（粵拼：cim1 wai4 sou3，cellulose）係一類有機化合物，化學式係(C6H10O5)n。食物裏面嘅纖維叫做膳食纖維。
纖維

纖維（粵拼：cim1 wai4，英文：fiber）係指由連續或者唔連續嘅絲所整出嚟嘅物質。纖維可以分做天然纖維同人造纖維。
纖毛蟲

纖毛蟲（學名：Ciliophora），係種原生動物，係屬於真核域嘅一門。
纖維母細胞

纖維母細胞入面嘅微絲、粒線體同細胞核。
纖維母細胞（英文：Fibroblast）係一種細胞，佢負責合成同埋分泌膠原纖維。佢係結締組織中嘅重要成分之一。
纖維母細胞係一種特殊嘅細胞，佢可以產生同埋釋放出膠原蛋白，係結締組織中形成膠原纖維嘅過程中起到關鍵作用。呢啲纖維纖維可以提供結締組織所需嘅強度同埋結構穩定性。
纖維母細胞通常係結締組織中嘅主要細胞類型之一。佢哋可以被激活同埋刺激，開始合成同埋排出膠原蛋白，令結締組織得以修復、增強或者進行組織重建。
纖維母細胞係結締組織功能嘅重要組成部分，有助於維持組織嘅正常結構同埋穩定性。
纓紅利是

纓紅利是係白事完結之後派嘅利是，好多時都會寫成同音嘅「英雄利是」，意思係「簪花掛紅」（脫白），用利是封裝住：扁柏、紅綠線同針、紅繩、雙數嘅錢，喺送殯脫孝之後先至派嘅，代表白事已經完結，可以用紅色利事沖喜。而家因為安全理由，通常都唔會再放針線，以免拮傷人哋嘅手指。
纓紅宴

纓紅宴係出殯完成脫服之後，同有送先人上山嘅親友一齊食嘅一餐飯。好多時都會寫成同音嘅「英雄宴」，但係其實同「英雄」並冇任何關係。纓紅，其實係「簪花掛紅」（脫白）嘅意思，因為纓係頭髮咁解。傳統上，解穢酒同纓紅宴係有分別嘅，解穢酒屬於白事嘅一部份，而纓紅宴係孝期完結之後，脫服之後先至食嘅，並唔屬於白事。
祈年大街

祈年大街（粵拼：kei4 nin4 daai6 gaai1；簡化字：祈年大街）係中國北京嘅南北走向主幹道，喺東城區。南邊從天壇路嘅天壇北門開始，一直去到北邊嘅前門東大街同臺基廠大街、崇文門內大街嘅交界。

敘述
全長1.4km，闊42米，雙向6～8車道。
祈使語氣

祈使語氣（粵拼：kei4 si2 jyu5 hei3；英文：Imperative mood）係一種語氣。一句祈使句會要求對方做某啲嘢，呢種語句可以係硬性嘅命令，又可以係哀求式嘅——想像啲人向上帝祈禱。
祈使句通常會省略主語，直接向住聽嘅人講，有異於就噉描述事物嘅陳述句。呢點適用於好多隻話，例如粵語、標準官話同埋主流歐洲語言（包括英文）都係噉。

粵語
睇埋：句尾助詞
喺粵語當中，祈使句可以係動詞加個賓語（VO）噉嘅款，不過有時亦可以係動詞-賓語-主語（VOS）噉嘅款。呢啲語句省略咗主語，而個主語通常假定咗係聽嘢嗰一方。例句：
粵語有唔少句尾助詞可以配祈使句，例如啦就被指可以令句嘢「軟化」，聽落冇咁似強硬嘅命令：
祈禱

祈禱（粵拼：kei4 tou2）又叫禱告（tou2 gou3），係指主動同神靈溝通，讚美、祈求、懺悔或者表達自己嘅思想、願望嘅行為。響基督教、伊斯蘭教同猶太教都有祈禱，但係方法唔同，比如猶太教徒每日至少要祈三次禱；基督教就無規定禱告姿勢同長度；伊斯蘭教規定祈禱要鞠躬同埋叩頭。
祈國光

祈國光（英文：Greg Clark，1967年8月28號—）係英國政治人，英國保守黨員，2015-2016年同2022年做過社區及地方政府大臣。
祈禮士

祈禮士（英文：Harold Thomas Creasy，1873年—1950年10月31號），係前香港工務司（發展局前身），1923年到1932年在任。
香港祈禮士道個名就係紀念佢。
祁麗媚

祁麗媚，香港親中派政治人物。

選舉經歷
喺2021年9月，佢成為香港特别行政區選舉委員會委員(新界分區委員會、地區撲滅罪行委員會及地區防火委員會委員代表)。
索倫·祁克果

索倫·祁克果（丹麥文：Søren Kierkegaard，1813年5月5號—1855年11月11號）係丹麥神學家，被譽為「存在主義之父」。
索勒

索勒係索馬里邦特蘭其中一個州，首府拉斯阿諾德。
索傑納·特魯思

索傑納·特魯思係一個美國人權鬥士、作家、女權活動家、選舉權活動者。
紡錘

紡錘（spindle）係紡織用嘅一種架生。
索倫

索倫（Sauron）係英國作家托爾金嘅奇幻小說魔戒當中嘅邪惡魔王。
索卡爾佩特金

索卡爾佩特金（英文：Petkim Spor）係土耳其伊茲美爾嘅職業籃球球會，依家打緊土耳其超級籃球聯賽。
維多·伊曼紐二世

維多·伊曼紐二世（意大利文：Vittorio Emanuele II，1820年3月14號—1878年1月9號），喺撒丁王國嘅第八位君主，1849年3月23號到1861年3月17號在位。1861年創立咗意大利王國，做首位國王。
維基語錄

維基語錄（英文：Wikiquote）係維基媒體其中一個工程，亦都係維基百科嘅兄弟項目，響2003年7月10號開放，專門收錄名人嘅名言。
維多·伊曼紐三世

維多·伊曼紐三世（意大利文：Vittorio Emanuele III，1869年11月11號—1947年12月28號），係意大利嘅第三位國王、最高帝國元帥、阿爾巴尼亞同埋埃塞俄比亞嘅君主。佢喺1900年7月29號到1946年5月9號在位。
維多·奧蘭多

維多·奧蘭多（意大利文：Vittorio Emanuele Orlando，1860年5月19號—1952年12月1號），係意大利嘅政治人、法學家同埋外交官。喺1917年到1919年期間做意大利總理。佢任內最出名事跡係領導意大利打贏一戰，之後參與咗巴黎和會。
維基遊埠

維基遊埠（英語：Wikivoyage）係Wiki系統兄弟網，而家維基人開用戶一處，其它語言維基網都自動有戶口，可以自由免費寫同修改文章。維基導遊主要內容目的係做網上遊埠指南。專案起源自2006年9月德國同名組織Wikivoyage。

語言
維基同享有多媒體嘅嘢：Wikivoyage
維基遊埠而家最活躍嘅語言，有英文、法文、德文、俄文、瑞典文、荷蘭文、意大利文、中文、西班牙文同葡萄牙文版本；至於粵文版本測試緊，可以試用。
維基辭典

維基辭典（粵拼：wai4 gei1 ci4 din2；英文：Wiktionary）係維基媒體其中一個工程，亦都係維基百科嘅兄弟項目，響2002年12月12號開放，係一本字典同埋同義詞辭典。
粵文維基辭典響2018年11月14號正式開張，係維基辭典第174個開張嘅語言版本，亦係繼粵文維基百科之後第二個正式開張嘅粵文版本維基媒體項目。
維堡

維堡（Vyborg）係俄羅斯列寧格勒州一座城，接近芬蘭邊境，人口8萬。
羊亞科

羊亞科係偶蹄目牛科下面一個亞科，包括各種羊同羚羊。
羊城晚報

《羊城晚報》（粵拼：joeng4 sing4 maan5 bou3）係羊城晚報報業集團出版嘅一份報紙，亦係中華人民共和國成立之後創立嘅第一份綜合型晚報，1957年創刊，其後一度同廣州日報合併。文化大革命期間停刊，1980年復刊。羊城晚報每日出版一期，每期32版。2013年亞洲品牌500強評選裡面，羊城晚報位居中國國內晚報都市報類第一品牌。
羊城賀歲萬家歡

《羊城賀歲萬家歡》（英文：Guangzhou Chinese New Year Celebration）係香港同廣州電視節目一個，屬大型綜藝節目，節目係香港電視廣播有限公司同廣東電視台合作。第一次喺1979年1月28號，農曆新年期間搞。呢次係香港嘅電視臺，第一次喺中國大陸嘅直播節目，係創中港傳媒合作先河。其後喺1989年同2009年都搞過同類節目。

羊城賀歲萬家歡
1979年1月28號農曆新年，由電視廣播有限公司同廣東電視台喺廣州中山紀念堂、廣州烈士陵園、越秀公園一齊搞。當時係中國開放改革無耐。

羊城賀歲萬家歡十週年慶典
十年後，1989年2月7號農曆新年，電視廣播有限公司再次同廣東電視台合作，喺廣州天河體育中心同白天鵝賓館舉行同直播《羊城賀歲萬家歡十週年慶典》，香港司儀包括有盧大偉、李美鳳、陳秀珠、沈殿霞、鍾保羅、譚炳文、李香琴，而廣東電視台亦派出前亞視前藝員黃麗梅與譚國治、王怡斐及鍾新寧。
演出歌手同藝員：梅艷芳、陳百強、鄺美雲、肥媽、陳慧嫻、羅嘉良、郭晉安、呂良偉、任達華、林穎嫺、黎美嫻、吳麗珠、甘國衛、顏國樑、劉嘉玲、周海媚、鄧萃雯、梁朝偉、廖啓智、吳君如、江欣燕、胡楓、李麗蕊、董嵐等等。

羊城賀歲萬家歡三十週年
為紀念第一屆《羊城賀歲萬家歡》問世三十週年，2009年1月25號農曆新年，廣東電視台同香港無綫電視合作直播第三屆《羊城賀歲萬家歡》，粵港兩地藝人「傾巢出動」，兩地觀眾奉上粵港味十足嘅「南派春晚」。呢次晚會星光焰焰，而節目喺省港兩地名勝同鬧市錄製，包括廣州嘅五羊雕像、天河城、白雲山、珠江邊、中山紀念堂，同埋香港維園花市同商場荃新天地。由除夕7點至1月26號（大年初一）零晨十二點半，分別喺廣東電視台嘅珠江頻道同香港無綫電視嘅翡翠台、高清翡翠台播出。
廣東電視台：於珠江頻道播放廣州當地嘅文藝表演。
無綫電視：兩個頻道首先播放香港方面嘅節目，新年倒數（即零點）方播放廣州方面嘅表演。
香港司儀：汪明荃、夏雨、鄧梓峰、陳芷菁。喺香港荃新天地司儀有馬蹄露、梅小惠、安德尊
廣東司儀：任永全、伍燕、宋嘉其、甄妮
香港藝人：葉翠翠、胡楓、孫耀威、張敬軒、黃宗澤、黎諾懿、蕭正楠、洪天明、黃長興、陳法拉、湯盈盈、楊秀惠、王君馨、朱咪咪、高鈞賢、米雪、羅家英
廣東藝人：黃俊英、盧海潮、何寶文、廖百威、東山少爺、胡佳
羊乳莓屬

羊乳莓屬（學名：Didonica）係杜鵑花目杜鵑花科嘅一個屬。
羊城八景

羊城八景（粵拼：joeng4 sing4 baat3 ging2）指嘅係廣州景點嘅其中8個靚景，呢「8個景」嘅篩選，每次都有唔同。正所謂「仁者樂山，智者樂水」。廣州嘅山水嘅靚法係有史以嚟，啲人成日都嚟睇同讚嘅，而「羊城八景」就係自宋朝開始就開始有嘅，而且一直行到依家㗎啦，到依家為止一共揀咗48處靚景。而呢啲八景都係有史以嚟，啲人成日都嚟睇同讚嘅靚凈，如估係詩詞嚟講，就有400幾首噉多。

出現
據史書記載，其實廣州就喺宋朝開始，有羊城八景嘅篩選喇。而宋朝嘅工商業比較發達（尤其係比較犀利嘅對外貿易），喺依家光塔路嘅一帶形成嘅「蕃坊」、「蕃學」、「蕃市」都好繁華，仲有富民思想嘅流行同多彩嘅市民生活，兼呢度有市民同埋外商都好鍾意風景名勝。呢個就係篩選羊城八景嘅來由。
喺宋朝之後，羊城八景嘅篩選已經成為咗傳統，而且經歷咗好多年，從來都未停過咁滯。但係隨住自然條件嘅變遷同埋時代嘅發展，有啲風景出現咗唔同嘅風采，此外時人嘅審美觀亦唔同，所以都有好多新景替舊景。
羊城八景唔單止山川融結，神靈孕秀，絢麗多姿，而且仲有好豐富嘅文化內涵，佢係自然同文化嘅寶貴遺產。

景
有人質疑呢段嘢裏面講啲嘢嘅準確性（事實根據）。
以下寫嘅景係以前羊城八景所揀出嚟嘅呢八景。有啲係依家都仲喺度，但係有啲係冇咗。
羊咩鬚

羊咩鬚係一種男人留鬚嘅方式，下巴位嘅鬚留低唔剃，睇落好似羊咩咁。
羊城創意產業園

佢亦係羊城晚報屬下嘅大型文化創意產業園，2012年5月4號俾廣州市人民政府列入廣州國際金融城嘅擴展區範圍。

概況
内文：廣州化學纖維廠
呢間嘢之前係1958年成立嘅廣州紡織機械廠，曾經喺1991年評選做廣東節能先進企業同埋創造咗總產值大概一億嘅工廠史上最高紀錄。雖然1990年代尾，工廠出咗成個億嚟搞擴張用地發展工廠產業，但重未出新嘅生產線時咁啱撞正化工品原材料漲價風暴，令工廠出現資金短缺而好快執笠。
化工廠執笠之後無耐，羊城晚報集團好快接手呢間工廠，重將呢個廠區改造成以互聯網科技做主題嘅創意園。直到2007年，園區正式對外開放。
科索沃戰爭

科索沃戰爭即係1999年3月24號由美國話事嘅北約繞過聯合國唔經安理會授權，以「消除人道災難」為理由，打住「人權高於主權」旗號，向科索沃轟炸咗足足78日，直到同年6月10號。起因係1996年到1999年嘅科索沃解放軍獨立戰爭，同埋1998年到1999年嘅種族流血衝突，南斯拉夫政府軍侵犯阿爾巴尼亞人人權。
戰後科索沃俾聯合國托管，喺政治同經濟上都同南斯拉夫分開，後來更宣佈脫離南斯拉夫獨立。
科網泡沫

科網泡沫係指1997年到2001年期間全球出現嘅經濟泡沫，嗰時互聯網開始普及化，令到同資訊科技有關嘅企業股價係噉炒上，到泡沫爆破之後，唔少資訊科技企業都執咗，亦有唔少有實力嘅企業成功留低。
科翔路

科翔路（粵拼：fo1 coeng4 lou6）係中國廣東廣州嘅西南-東北走向道路，喺黃埔區科學城。西南邊從風信路開始，一直去到東北邊嘅開創大道。成條路似向東南突出嘅弧線噉。

敘述
全長3km，闊13～38米，雙向3～6車道。除咗神舟路以西屬雙向3車道之外，凈低路段都屬雙向6車道。
科羅科羅

科羅科羅係玻利維亞嘅城鎮，位於該國西部，由拉巴斯省負責管轄，距離首府拉巴斯500公里，海拔高度3,980米，每年平均降雨量500毫米，2012年人口2,489。
科莫

科莫（意大利文：Como）係意大利倫巴第大區科莫省首府，人口8萬。
科興控股

科興控股生物技術有限公司（科興生物，英文：Sinovac Biotech）係中國一間生物技術同疫苗生產公司，喺1999年成立，總部位於北京市海淀區，喺美國上過市。公司通過全資子公司科興控股（香港）有限公司，擁有北京科興生物製品有限公司、科興（大連）疫苗技術有限公司、北京科興中維生物技術有限公司同埋北京科興中益生物醫藥有限公司四間企業。
喺武漢肺炎期間，科興生物因為研發克爾來福疫苗而得到全球唔少關注。不過，佢哋嘅疫苗未獲得世界衛生組織批准為應對武漢肺炎嘅有效疫苗。喺香港，呢啲疫苗曾引起咗一啲醫療事故同死亡事件[未記出處或冇根據]。
科羅拉多河

科羅拉多河（英文：Colorado River）係北美洲西南部一條河，流經美國同墨西哥，長2,334公里，最終流入加利福尼亞灣。
胡佛大壩喺條河度。
科羅海

科羅海（Koro Sea）係太平洋嘅海，喺斐濟，面積約莫有5.8萬平方公里。
義務

義務係對其他人或者社會應該去做嘅事，有啲係法律規定，譬如服兵役；亦有啲係純粹自願，譬如幫人。
義和團揭帖

義和團揭帖，係清末義和團成員散布、張貼嘅啟事。
以下揭帖喺義和團運動期間廣為流傳，以民謠形式介紹義和團嘅興起因由、指導思想同鬥爭手段，「係義和團運動嘅綱領性文件，係好多義和團揭帖中最重要嘅一件。」由於係口耳相傳，揭帖出現咗多個版本，以下係張守常根據各個版本校勘整理嘅版本。
神助拳，義和團，只因鬼子鬧中原。
勸奉教，自信天，不敬神佛忘祖先。
男無倫，女行姦，鬼子不是人所添。
如不信，仔細觀，鬼子眼珠都發藍。
天無雨，地焦幹，全是教堂遮住天。
神也怒，仙也煩，一同下山把道傳。
非是邪，非白蓮，獨念咒語說真言。
升黃表，敬香煙，請來各洞眾神仙。
神出洞，仙下山，附著人體把拳玩。
兵法藝，都學全，要平鬼子不費難。
拆鐵道，拔線桿，緊接毀壞火輪船。
大法國，心膽寒，英美俄德盡蕭然。
洋鬼子，全平完，大清統一錦江山。
義不容情

《義不容情》（Looking Back in Anger）係香港電視廣播有限公司時裝劇集，由黃日華、溫兆倫、劉嘉玲、周海媚、商天娥、蘇杏璇、邵美琪、李成昌、關海山、岳華、何嘉麗、梁思浩主演，監製韋家輝。呢套劇喺1989年4月3號首播，一共50集。
義伶公園

義伶公園，係原喺廣東廣州嘅一個墓園式公園，位置喺小北登峰路（上）七星崗。呢個設施緣自道光廿五年（1845）陣，啲街坊嘅義葬墓地。呢笪地方同山崗名經已唔係多人知，舊址可能係喺而家麓湖路3號大院一帶嘅山崗。

前世
喺道光廿五年（1845），嗰陣九耀坊學署度有演劇（做大戲），有唔少男女聚埋欣賞，戲棚係蒲葵草葵做頂嘅，唔知點樣一下子火燭起身，風勢助長咗火頭蔓延，觀眾走避陣大亂仲有人踩人，雖然當其時有小武何君奮力相救到幾百人倒，不幸用晒力兼畀火燒衫而離世，而有幾千人喺呢次火燭入邊罹難。九耀坊龍藏街嘅街坊就夾錢安葬啲死者到七星崗，除咗起石坊墓碑，仲搞咗一個義莊，街坊夾好嘅錢銀就交俾墳公所去揸著。日佔時期墳山有俾破壞過。光復後嘅1948年3月，公所士紳、八和協進會同埋廣州市嘅技術主管人員就一齊開會，決定將墳場改造成公園，愛嚟表彰義伶。

原改造佈置
1948年嗰陣係廣州市工務局搞好圖則，分期改造，其中第一期計劃喺門口度起新牌樓，仲計劃起紀念碑同園丁木屋。嗰陣仲保留咗墳場位置，仲預未來整戲台。其他園界同植樹界就劃定好咗，係種好成580幾樖樹，仲等咁由八和協進會籌款，先至繼續搞啲建築設施。呢個計劃最尾未曾施行完。
義勇軍進行曲

《義勇軍進行曲》係中華人民共和國嘅國歌。1935年由田漢作詞，聶耳作曲，本來係電影《風雲兒女》嘅主題曲，但係中國抗日戰爭嘅時候，呢首歌就好出名。
根據徐悲鴻嘅提議，1949年9月27號中國人民政治協商會議第一屆嘅全體會議就通過咗《關於中華人民共和國國都、紀年、國歌、國旗的決議》，有關嘅內容：「在中華人民共和國的國歌未正式制定前，以《義勇軍進行曲》為國歌」。喺文化大革命嘅時代，田漢因為俾人以為有政治問題，所以《東方紅》變咗做非官方國歌，同時都禁止演唱用田漢作詞嘅《義勇軍進行曲》。但係外交場合就照舊演奏《義勇軍進行曲》。
1978年3月5號中華人民共和國第五屆全國人民代表大會第一次會議就通過咗集體填詞嘅《義勇軍進行曲》做中華人民共和國國歌。1982年12月4號，第五屆全國人民代表大會第五次會議就通過關於中華人民共和國國歌嘅決議，撤銷1978年3月全國人民代表大會通過嘅歌詞，用返田漢作詞、聶耳作曲嘅《義勇軍進行曲》做中華人民共和國國歌。2004年3月14號第十屆全國人民代表大會第二次會議正式將《義勇軍進行曲》作為國歌嘅條文寫入去憲法。（第四章第一百三十六條第二款：「中華人民共和國國歌是《義勇軍進行曲》。」）

原始版本（1949年～1978年，1982年～今下）
由田漢作詞。
起來！不願做奴隸的人們！
把我們的血肉，築成我們新的長城！
中華民族到了最危險的時候，
每個人被迫着發出最後的吼聲。
起來！起來！起來！
我們萬眾一心，
冒着敵人的炮火，前進！
冒着敵人的炮火，前進！
前進！前進！進！

集體填詞版（1978年～1982年）
由集體作詞。
前進！各民族英雄的人民！
偉大的共產黨領導我們繼續長征。
萬眾一心奔向共產主義明天，
建設祖國保衛祖國英勇的鬥爭。
前進！前進！前進！
我們千秋萬代
高舉毛澤東旗幟，前進！
高舉毛澤東旗幟，前進！
前進！前進！進！
1978年至1982年嘅歌詞用粵語表達係咁嘅意思：
前進！英勇民族嘅百姓！
繼續再登峰要靠共產黨再帶領。
奔向共產主義一心向明天，
建設江山確保江山爭鬥有雄心。
前進！前進！前進！
大眾千秋千世，
跟定毛澤東思想，前進！
跟定毛澤東思想，前進！
前進！前進！進！
穿櫃桶底

穿櫃桶底係一種犯罪行為，同財務欺詐、做假帳、挪用公款罪一齊出現。以前掌櫃收銀之後都係放入櫃桶，收工後再由鋪頭交返畀老闆同埋入銀號，同時表列現金日記賬供審計。櫃桶穿底現金就失蹤，關出納同虧空事，係誠信有問題。為咗令人好難發現，就要報大支出報少收入造假。
穿母

穿母（粵拼：cyun1 mou5；中古漢語拼音：chjyen）係中古漢語聲母，係中古晚期聲母，屬齒音嘅正齒音，係次清聲母。佢屬於三十六字母之一。佢嘅形成由兩部分組成，二等韻部分稱爲穿二，來自初母，三等韻部分稱爲穿三，來自昌母。
喺音韻上，初母同清母、徹母唔同，喺晚期中古音佢哋三組分立。到現代發音，佢仲係齒音，好似廣州話呢種唔分平捲脷嘅語言，初母同清母、徹母發音一樣。對於梧州話呢種分平捲脷嘅粵語，初母係捲脷音（發成舌葉或者舌面音），同清母（脷尖音）唔同。喺普通話初母基本上係捲脷音，同清母嘅平脷音唔同。
穿衫搭正

《穿衫搭正》（Fashion Desire）係香港電視娛樂製作嘅文化節目，主持係徐㴓喬、李子駿，由2021年1月31號到10月24號逢禮拜日12:30-13:00喺ViuTV播出。每集節目主要講唔同時裝嘅配搭。

節目調動
2021年2月14號：由於嗰日下晝安排播電影《棟篤特工》，原時段節目提前播出，所以呢個節目改喺2月13號禮拜六10:00-10:30播。
穿越歷史的魁地奇

《穿越歷史的魁地奇》（英文：Quidditch Through The Ages）係英國作家J·K·羅琳喺2001年用《哈利波特》系列小說裡面嘅魁地奇專家甘乃爾禾斐·惠斯普做筆名嚟寫嘅一本實體書，佢喺裡面講述魔法世界裡面魁地奇比賽嘅嘢。就算呢本書嘅著作權係小說嘅角色，不過羅琳先至係真實嘅作者。呢本虛構嘅作品喺《哈利波特》系列嘅幾輯小說入面都有提到，據講佢係霍格華茲圖書館裡面嘅非小說類作品複製出嚟嘅副本。由羅琳所寫嘅呢本真體書喺全球累積銷售量係491,853本。
呢本書令BBC附屬嘅慈善機構喜劇救濟得益。每賣出一本書，佢嘅封面價格嘅80%以上會直接捐助俾世界各地嘅貧困兒童。根據喜劇救濟嘅講法，呢本書同埋佢嘅伙伴《怪獸與牠們的產地》嘅銷售額已經籌到£1,700萬英鎊。

概要
2001年，羅琳為英國慈善機構兼Live Aid嘅分支機構—喜劇救濟寫咗《哈利波特》系列嘅兩本配套嘅書—《穿越歷史的魁地奇》同埋《怪獸與牠們的產地》，佢將嗰兩本書嘅所有版稅都捐晒俾嗰個慈善機構。截至2008年7月，呢兩本書合計幫喜劇救濟帶嚟咗超過$3,000萬美元嘅收入，呢兩本書後尾以精裝本嘅形式出版。

有聲讀物改編
呢本有聲書喺2018年被錄製成未刪節嘅有聲書，由安德魯·林肯（中文：安德魯·林肯）朗讀。嗰本有聲書嘅有聲版本（英文：Audible (service)）仲包括超過個半鐘嘅額外內容。呢啲包括魁地奇世界盃嘅歷史（同樣由安德魯·林肯朗讀）—呢個係羅琳喺2014年為《Pottermore》寫嘅，仲有《預言家日報》對2014年魁地奇世界盃嘅報導—呢個都係由羅琳撰寫，仲由伊莫珍·丘奇聲演金妮·波特，同埋安妮特·巴德蘭（英文：Annette Badland）聲演麗塔·史譏嘅角色講述。

魔法世界
喺哈利波特嘅魔法世界裡面，《穿越歷史的魁地奇》呢本書係由知名嘅魁地奇專家兼超級狂熱者—甘乃爾禾斐·惠斯普寫嘅。除咗呢本書之外，佢仲寫咗好多關於呢項運動嘅書。佢住喺諾定咸郡，佢喺嗰度將自己嘅時間分配俾「呢個星期維格城流浪者隊喺邊度比賽」。佢嘅愛好包括十五子棋、素食烹飪，同埋收集古董飛天掃把。根據惠斯普嘅講法，火閃電係最好嘅掃把。
喺《哈利波特：神秘的魔法石》裡面，當賽佛勒斯·石內卜喺學校外面捉到哈利帶住呢本書嗰陣，佢話哈利違反咗「圖書館藏書唔准帶出館外」嘅規定（其實係石內卜生安白造嘅）而將呢本書沒收。當哈利問石內卜攞返本書嗰陣，飛鼠都喺辦公室裡面，哈利同時發現到石內卜俾魯霸·海格養嘅三頭巨犬毛毛咬傷。根據霍格華茲圖書館管理員厄瑪·平斯所講，嗰個圖書館幾乎每天都有人喺書架上面將呢本書攞落嚟揭，仲話「亂翻亂摺、留低咗口水印，而且都唔會去好好愛惜」，不過鄧不利多就認為呢個係對呢本書極為崇高嘅讚美；哈利·波特都相當鍾意呢本書；雖然佢喺一年級嗰陣就已經睇過呢本書，但係呢本書嘅內容就提到喺1994年所發生嘅事。

麻瓜世界
雖然封面上印住嘅作者係甘乃爾禾斐·惠斯普，但事實上呢本書係由J·K·羅琳寫嘅。呢本書同另一本書《怪獸與牠們的產地》嘅出版目的係一樣嘅，銷售所得都係捐晒俾喜劇救濟。
喺虛構同現實世界入面，呢本書係關於運動歷史同複雜性嘅權威手冊，佢介紹咗魁地奇嘅歷史—亦都係古代嘅掃把運動，仲作為好多英國魁地奇球隊嘅目錄。
穿越三部曲

《穿越三部曲》係中國歌手張杰出嘅第五張錄音室專輯。喺2009年11月1號由天娛傳媒發行。

簡介
呢隻碟收錄咗7隻歌。
穿越時空的少女

《穿越時空的少女》（粵拼：cyun1 jyut6 si4 hung1 dik1 siu3 neoi5，日文：時をかける少女）係由細田守導演嘅動畫電影。2006年7月15號喺日本上畫。
穿越阿拉伯

《穿越阿拉伯》（英文：Unveiling the Mystery of Arabia）係香港MakerVille製作嘅遊埠節目，由陳安立同梁凱晴主持，2024年2月3號到4月6號逢禮拜六20:00－20:30喺香港電視娛樂ViuTV播出。節目主持會去約旦同杜拜拍嘢。
聖母神樂院

聖母神樂院（英文：Our Lady of Joy Abbey），又叫熙篤會神樂院，係香港一間修道院，喺大嶼山大水坑，1956年啟用。
聖母醫院

聖母醫院（Our Lady of Maryknoll Hospital）係香港九龍黃大仙區一間公立醫院，喺1961年由瑪利諾女修會創辦，而家由醫院管理局管理，係九龍中聯網其中一間醫院，地址係九龍黃大仙沙田坳道118號。

簡介
聖母醫院喺1961年由瑪利諾女修會成立，作為一間天主教醫院，尤其著重住院、門診同日間診療嘅病人，喺生理、社交、心理同靈性上嘅需要。
聖母領報

聖母領報（粵拼：sing3 mou5 ling5 bou3，英文：Annunciation），喺基督教係指天使加百列（嘉俾額爾）同聖母瑪利亞講佢即將會受聖神降孕而生聖子耶穌。
聖母經

《聖母經》，係天主教嘅禱文，向耶穌嘅媽媽聖母瑪利亞祈求轉禱，代為向天父祈求。

中文版
萬福瑪利亞，妳充滿聖寵，
主與你同在，妳在婦女中受讚頌，
妳的親子耶穌同受讚頌。
天主聖母瑪利亞，
求妳現在和我們臨終時，
為我們罪人祈求天主。
亞孟。

文言文版
萬福瑪利亞，滿被聖寵者，
主與爾偕焉，女中爾為讚美，
爾胎子耶穌，並為讚美。
天主聖母瑪利亞，
為我等罪人，今祈天主，
及我等死候。
亞孟。
臨沂啟陽國際機場

臨沂啟陽國際機場（粵音：lam4 ji4 kai2 joeng4 gwok3 zai3 gei1 coeng4）係喺中國山東嘅一個機場，喺1958年嗰陣起好兼且開放畀人用嚟搭飛機。
臨沂

臨沂（沂讀而，粵音：lam4 ji4）喺中國山東，家下係地級市，叫臨沂市。
臨沭

臨沭係中國山東臨沂一個縣，總面積1038平方公里，人口60萬。
臨江大道

臨江大道 (廣州)：喺廣東省廣州市天河區。
臨江大道 (桂林)：喺廣西壯族自治區桂林市象山區。
臨江大道 (咸寧)：喺湖北省咸寧市嘉魚縣。
臨江大道 (鄂州)：喺湖北省鄂州市華容區。
臨江大道 (馬鞍山)：喺安徽省馬鞍山市花山區。
臨江大道 (上海)：喺上海市寶山區。
臨泉

臨泉係中國安徽阜陽一個縣，總面積1818平方公里，人口230萬。
臺南市立大橋國民中學

臺南市立大橋國民中學，簡稱大橋國中，係臺灣臺南市永康區一間國民中學，喺2003年建校。

學區
學區喺台南市尚頂里、甲頂里、大橋里、西橋里、安康里、東橋里，自由學區喺二王里、三合里、五王里、六合里。

校徽
校徽外觀係樹葉型，表示十年樹木百年樹人嘅穩健智慧。亦可視為風箏型，象徵生氣蓬勃、活力四射同向上提升嘅風貌。
燕子展翅飛提，象徵積極進取、氣度恢弘，勇於創新嘅學校文化。
白色曲線意味築橋同築夢嘅開始同有教無類。
DC係大橋國中嘅英文代號，代表大橋人心地純潔、看重自己同關愛他人。
圖案全貌展現十足動力同強韌生命力。

社團校隊
校內社團同校隊有籃球、田徑、卡巴迪、木球、射箭、管樂、合唱團、直笛、太鼓、啦啦舞蹈隊、童軍服務團等。
臺南市立安定國民中學

臺南市立安定國民中學，簡稱安定國中或定中，係位於中華民國臺南市安定區嘅一間國民中學。

校史沿革
1968年4月22號，安定國中動工興建，由李文水校長兼任籌備主任。
1968年8月1號，奉准成立，定名為台南縣立安定國民中學，省府令派賴聰林為首任校長。
1980年，由楊進福校長接任。
1984年，王崇彬校長接任。
1992年，鄭何穆校長接任。
1995年，周博川校長接掌校務。
1999年，蘇敬仲校長接任，於2004年8月榮退。
2004年，蘇育進獲遴聘接任。
2009年7月，李世昌接任第8任校長。
2016年8月，陳慧如接任第9任校長。
臺南市立五王國民小學

臺南市立五王國民小學，喺中華民國臺南市永康區五王里嘅國民小學。

校名由來
五王國小現今校址，喺早期重未開發嗰時，周圍生滿咗雜草，景色荒涼。後嚟當地居民喺呢度建造一座據說號稱東南亞最大嘅五王廟，因此呢一帶就叫「五王村」（現改叫「五王里」），「五王國小」亦因而得名。

概況
校舍喺永康區南工段九十五號等十四號
面積2.482441公頃
有普通教室、行政教室、專科教室、廁所、幼稚班、圖書館、活動中心、廚房、地下遊戲場、地下停車場。
到2015學年度止，全校共有40班（含幼稚班-1班；資源班-2班；特教巡迴班-1班）。
學生人數有將近936人，教職員工共有100人。

史
校舍喺1993年4月開始起，分三期陸續發包、完工。
1993年7月1號成立，正式招生
羅拔安基

羅拔安基（粵拼：lo4 bat6 on1 gei1，德文：Robert Enke，1977年8月24號—2009年1月10號）係個德國足球運動員，司職龍門。2009年嗰陣因為抑鬱症而自殺。

葳蕤史
呢節要加長。
羅拔格連

羅拔格連（粵拼：lo4 bat6 gaak3 lin4，英文：Robert Green，1980年1月18號—）係英倫前足球員，司職足球守門員，1999至2019年踢職業。

葳蕤史
呢節要加長。
羅拔波爾

羅拔波爾（英文：Robert Boyle，1627年1月25號—1691年12月30號）係英國愛爾蘭哲學家，亦係一位研究鍊金術嘅化學家。佢最出名係提出過講理想氣體嘅波爾定律。

生平
波爾喺1627年喺愛爾蘭嘅沃特福德郡（英文：County Waterford）里斯莫爾城堡（英文：Lismore Castle）出世。 佢出身於英國最富有嘅家庭之一。波爾喺幼年時接受私人教育，學習拉丁文、希臘文同法文。佢喺8歲嗰年喪母之後，同佢哥哥一齊去英國嘅伊頓公學讀書。成年後，波爾對科學研究有濃厚興趣，而且成為隱形學院（英文：Invisible College）嘅成員。1654年，波爾搬到牛津，並開始進行更多嘅科學研究。1668年，波爾搬到倫敦同佢家姐Katherine Jones一齊住，重喺佢家姐屋企做實驗。1691年，波爾喺倫敦去世，享年64歲。

貢獻
波爾喺化學方面嘅貢獻最為人所熟知。佢提出咗「波爾定律」，描述咗氣體體積同壓力之間嘅反比關係。 佢嘅著作《懷疑的化學家》（英文：The Sceptical Chymist）被視為化學領域嘅重要著作。波爾亦對流體靜力學、物理學、醫學、地球科學同埋自然歷史有貢獻。佢亦係一位虔誠嘅基督教徒，佢嘅神學著作探討咗聖經語言、理性限度同埋自然哲學家作為基督徒嘅角色。1660年，波爾幫助創立咗倫敦皇家學會（英文：Royal Society of London for Improving Natural Knowledge），而且佢嘅實驗室亦成為學會嘅主要活動場地之一。

實驗成果
波爾嘅實驗成果包括有：
推論出原子之間嘅距離受壓時會縮短。
證實氣體都係由原子組成。
發明咗測試酸鹼度嘅石蕊試紙。
發明製造黑墨水嘅方法。
發現人體內有磷。
質疑亞里士多德嘅四元素論，帶出為後來嘅元素週期表。
羅拔柏迪臣

羅拔·柏迪臣（英文：Robert Thomas Douglas Pattinson，1986年5月13號—）係英國男演員、模特兒、音樂人、電影製作人。佢做過《哈利波特》嘅西追·迪哥里，佢後來喺《吸血新世紀》做男主角愛德華而出名，成為咗荷里活最高收入同最賣座嘅演員之一。
若望五世

若望五世（John V，635年—686年8月2號）係羅馬天主教第82任教宗，685年到686年在位。
若望八世

若望八世（John VIII，—882年12月16號）係羅馬天主教第107任教宗，872年到882年在位。
若望七世

若望七世（John VII，650年—707年10月18號）係羅馬天主教第86任教宗，705年到707年在位。
若望九世

若望九世（John IX，—900年3月26號）係羅馬天主教第116任教宗，898年到900年在位。
若望二世

若望二世（John II，—535年5月8號）係羅馬天主教第56任教宗，533年到535年在位。
若月大和

若月大和（2002年1月18號—）係日本足球員，打前鋒位置，效力湘南比馬。
若望三世

若望三世（John III，—574年7月13號）係羅馬天主教第61任教宗，561年到574年在位。
若望六世

若望六世（John VI，655年—705年1月11號）係羅馬天主教第85任教宗，701年到705年在位。
第20屆日本參議院議員通常選舉

第20屆日本參議院議員通常選舉喺2004年7月11號舉行。

內閣
第2次小泉內閣。

公示
2004年6月24號。

選舉舉行
2004年7月11號。

選舉人數
121人。
地方選區：73人。
全國選區：48人。

選舉制度
地方選區
小選區制
兩人選區：27人。
中選區制
四人選區：15人。
六人選區：4人。
八人選區：1人。
全國選區
開放名單嘅比例代表制：48人。
唔記名投票
選舉資格：夠廿歲嘅男女先可以投票。

其他
候選人：320人。
地方選區：192人。
全國選區：128人。

投票率
地方選區：56.57%。
男性：56.61%。
女性：56.54%。
全國選區：56.54%。
男性：56.58%。
女性：56.51%。

第一次參選就贏咗
有「※」曾經係眾議院議員。
第1屆香港行政長官選舉

1996年香港行政長官選舉係香港特別行政區嘅第一屆行政長官（特首）選舉。選舉結果由董建華贏咗其餘兩位候選人楊鐵樑同吳光正。
第1次金門縣開放賭場公投

第1次金門縣開放賭場公投響2017年10月28號舉行。
結果呢場公投係輸咗，按規定如果再搞類似公投，要等三年之後先可以再提出。

結果
選舉結果唔同意有兩萬四千二百六十四票、同意有二千七百零五票，公投失敗，反賭方攞到壓倒性贏出。

支持陣營
金門公投發起人蔡春生話，呢次公投連中央、大陸都要來管選舉，縣長亦行政唔中立；三年之後會唔會捲土重來，佢唔做回應。而支持賭場嘅周子傑都話，一路走來，認同嘅人一起出來為議題努力，呢次選舉票數差咁多，顯示出多數人嘅聲音，三年後，唔需要再一次浪費大家嘅時間。

反對陣營
「呢一場冇贏家嘅公投選舉」，金門反賭連線話，金門公投雖然反方以大比數贏出，但係呢場號稱澎、金、馬離島博弈公投最後聖戰嘅選舉並冇贏家，唔理贏定輸，呢次選舉最重要嘅意義，畀金門民眾思考金門建設發展嘅真正方向，期待政治人物以負責嘅態度面對民意。而台灣反賭博合法化聯盟話，金門人用一張張公投選票成功否決起賭場，關鍵一役唔單止帶領金門迎向正面未來，亦宣示離島開放賭場公投成為歷史，呼籲執政黨順應民意，呢屆會期結束之前廢除離島建設條例第10-2條，等離島永遠脫離開放賭場公投嘅威脅。
第20屆東京都知事選舉

第20屆東京都知事選舉喺2016年7月31號舉行。

背景
東京都知事舛添要一，因為被指挪用公帑，嚟畀家人度假費用同買藝術品等。面對都議會唔信任案，佢星期三（15號）提出辭職，下個禮拜二（21號）正式生效。朝野政黨都著手物色人選，參加都知事選舉。目前以在野民進黨代理黨魁，華裔嘅蓮舫呼聲最高。

候選人
日本東京都知事選舉展開，有廿一人報名參選，係近七十年來最多人參選嘅一次。

自民黨
執政自民黨方面，有傳前防衛大臣小池百合子、經濟再生大臣石原伸晃、總務事務次官櫻井俊等都有可能會參選。
到最後執政自民黨更出現分裂局面，黨內原本推舉前總務大臣增田寬也參選，但係同黨嘅前防衛大臣小池百合子，係攞唔到黨內支持同協調下堅決參選；令自民黨響1999年以來，第一次出現黨內選舉陣營分裂嘅局面，當時自民黨係推舉明石康參加東京都知事選舉，但係自民黨出身嘅石原慎太郎亦都報名參選，結果係由石原贏出；有自民黨幹部話，民意調查話增田同小池係勢均力敵。

增田寬也
增田寬也自1995年起做咗三屆、共十二年嘅岩手縣知事，卸任後獲委任做總務大臣。佢提出要收拾東京混亂政局同振興地方經濟，但係佢政績係咁被人批評，包括被指響擔任岩手縣知事期間，興建公共設施同工廠，但係後來進展唔掂，要大量借錢，令到縣內債務猛增。

小池百合子
至於63歲嘅小池百合子曾經做過防衛大臣，宜家係眾議員，佢報名參選之後就要辭去眾議員職務。
佢提出上任後成立調查委員會，調查前知事舛添要一同埋解散都議會，被外界批評對東京都情況一無所知；因為東京都已積壓咗大量問題，解散都議會再選舉太嘥時間。

在野黨
原本有傳係話由民進黨嘅蓮舫出戰；蓮舫四十八歲響東京都出世，老豆係移居日本嘅台灣人，蓮舫曾經做過電視台主播，知名度高，上兩屆參議院選舉，佢響東京選區攞到一百七十一萬高嘅選票，成功為當時嘅民主黨攞到兩個參議院議席。不過蓮舫未有直接回應係唔係參選東京都知事選舉，只係話會先爭取響下個月舉行嘅參議院選舉入面連任，各種選擇都會考慮。
但係民進黨同社民黨等四個政黨宜家共同推舉著名傳媒人鳥越俊太郎參選，而佢嘅政綱主打議題之一係全民癌症體檢。
第20屆日本眾議院議員總選舉

第20屆日本眾議院議員總選舉喺1937年4月30號舉行。
林銑十郎內閣喺1937年嘅財政預算睇到政府即將破產，而林銑冇計搞掂，所以就解散眾議院提早大選。

內閣
林銑十郎內閣。

解散
1937年3月21號。

選舉舉行
1937年4月30號。

選舉人數
466人。

選舉制度
中選區制。
選舉資格：夠廿五歲嘅男性先可以投票。
第20屆朝鮮地方選舉

第19屆朝鮮民主主義人民共和國地方選舉喺2011年7月24號舉行。
呢次遲舉選出全國28116個道、城市、郡、縣、區級嘅人大代表。

結果
結果呢次選舉嘅投票率係99.97%，而候選人贏出率就係100%。
第20屆以色列議會選舉

第20屆以色列議會選舉喺2015年3月17號舉行。

背景
喺2014年11月至12月左右，利庫德集團同猶太復國主義者聯盟雙方之間因為國家預算產生咗嚴重分歧。搞到12月2號利庫德集團宣布《解散議會法案》，而投票日就初步定喺12月8號。
12月3號，《解議會散法案》一讀，八十四票贊成對零票反對，有一票棄權。
12月8號，第二同三讀以九十三票贊成對零票反對通過。議長尤利·埃德爾斯坦就選舉日期召開會議，利庫德集團同猶太復國主義者聯盟就想3月10號選、工黨就要求喺3月17號選、沙斯黨同聖經猶太教聯盟就想3月24號選，而阿方就要求將選舉推遲到五月。最後確定咗3月17號舉行。

爭議
2015年2月，總理內塔尼亞胡因為執政利庫德集團嘅一條競選廣告被人告上法庭。而競選廣告一開頭就模仿咗「伊斯蘭國」嘅旗幟，跟住就打出字句「轉左」即係向恐怖主義低頭，暗示如果中間偏左陣營喺選舉入面贏出，「伊斯蘭國」就會喺以色列抬頭，呼籲選民要支持右翼嘅利庫德集團，支持總理內塔尼亞胡。
廣告喺2月14號攞上網冇耐就好快引起爭議。因為廣告背景歌腦咗一支由約旦流行樂隊組合，佢哋話內塔尼亞胡嘅政黨冇得到佢哋嘅同意就攞佢哋首曲，同賊仔冇分別。而呢支四人樂隊，成員都係巴勒斯坦難民嘅後代，本身就唔支持以色列政府，亦反對「伊斯蘭國」嘅所作所為。樂隊創立人話廣告將佢哋嘅歌同「伊斯蘭國」扯上關係，擔心會受到其他反對「伊斯蘭國」嘅人嚟報復，樂隊已經入稟以色列法院申請禁止佢哋再用呢首歌，而以色列總理內塔尼亞胡同利庫德集團就暫時冇回應。

結果
由現任總理內塔尼亞胡嘅利庫德集團大勝，但係攞唔到過半數議席，要搵人嚟籌組聯合政府，預料內塔尼亞胡會聯同其他傳統右翼同宗教盟友嚟組黨，內塔尼亞胡就想拉攏前利庫德集團成員卡隆領導嘅中間派庫拉努黨，呢個黨喺呢次選舉攞咗十席，而卡隆早前話入閣條件係要做新政府嘅財長。
票站調查結果出爐冇耐，內塔尼亞胡就喺佢領導嘅利庫德集團總部同支持者會面，宣布贏出：「排除萬難，我哋為利庫德集團攞到大勝，利庫德集團帶領國家陣營嘅大勝。」
根據中央選舉委員會嘅初步點票結果，執政嘅利庫德集團喺國會百二席入面攞到三十席，而主要對手中間偏左嘅猶太復國主義者聯盟就少六席比預期嘅差。而猶太復國主義者聯盟領袖赫爾佐克就認輸，並且已經打電話畀內塔尼亞胡祝賀，同埋赫爾佐克強調唔會加入新政府，會繼續做反對派監督政府。
興業

興業係中國廣西鬱林一縣，面積1487平方公里，人口66萬。
興治

興治（Hưng Trị，1588年—1590年）係大越國莫朝英祖莫茂洽嘅第五個年號，一共3年。